## Zakon o upravljanju ustanovama u kulturi i zaštiti spomenika kulture

### NN 96/1993 (25.10.1993.), Zakon o upravljanju ustanovama u kulturi i zaštiti spomenika kulture

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKU

### o proglašenju Zakona o upravljanju ustanovama u kulturi i zaštiti spomenika kulture

Proglašavam Zakon o upravljanju ustanovama u kulturi i zaštiti spomenika
kulture, kojeg je donio Zastupnički dom Sabora Republike Hrvatske na sjednici
dana 7. listopada 1993. godine.

Broj: PA4-105/1-93.

Zagreb, 18. listopada 1993.

Predsjednik Republike Hrvatske

**dr. Franjo Tuđman, v. r**

---

## ZAKON

### o upravljanju ustanovama u kulturi i zaštiti spomenika kulture

Članak 1.

Ravnatelje ustanova za zaštitu spomenika kulture, te javnih restauratorskih
ustanova, imenuje i razrješava ministar kulture i prosvjete na prijedlog
Zavoda za zaštitu spomenika kulture Ministarstva kulture i prosvjete. Za
ravnatelja ustanove iz stavka 1. ovoga članka može se imenovati osoba koja
ima visoku stručnu spremu, radno iskustvo u struci i odlikuje se stručnim,
radnim i organizacijskim sposobnostima. Ravnatelj vodi rad i poslovanje
ustanove i upravlja ustanovom.

Članak 2.

Ravnatelja Nacionalne i sveučilišne knjižnice u Zagrebu imenuje i razrješava
Vlada Republike Hrvatske na prijedlog ministra kulture i prosvjete i ministra
znanosti i tehnologije.

Ravnatelje matičnih knjižnica, te javnih muzejskih ustanova koje su
osnovane ili djeluju kao republičke ili za područje jedne ili više županija,
imenuje i razrješava ministar kulture i prosvjete po pribavljenom mišljenju
stručnog osoblja tih ustanova.

Ravnatelje javnih ustanova kulture koje obavljaju knjižni;arsku, muzejsku
i druge djelatnosti kulture za područje općine ili grada u sklopu županije,
odnosno Grada Zagreba, a nisu obuhvaćene odredbama stavka 1. i 2. ovoga
članka, imenuje i razrješava skupština županije prema sjedištu ustanove,
odnosno Skupština Grada Zagreba, po pribavljenom mišljenju stručnog osoblja
tih ustanova, uz naknadnu potvrdu ministra kulture i prosvjete. Za ravnatelja
ustanova iz stavka 2. i 3. ovoga članka mogu se imenovati osobe koje imaju
visoku stručnu spremu, položen stručni ispit, ako je propisan za obavljanje
osnovne djelatnosti ustanove, te koje se odlikuju stručnim, radnim i organizacijskim
sposobnostima.

Ravnatelji iz stavka 1., 2. i 3. ovoga članka vode rad i poslovanje
ustanove i upravljaju ustanovama.

Članak 3.

Zavodi za zaštitu spomenika kulture i restauratorske ustanove u svom
radu i izvršavanju zakonom određenih zadaća, obvezni su provoditi naputke
koje im u obavljanju stručnog nadzora nad njihovim radom izdaje Zavod za
zaštitu spomenika kulture Ministarstva kulture i prosvjete. Za obavljanje
stručnog nadzora, ustanove iz stavka 1. ovoga članka dužne su Zavodu za
zaštitu spomenika kulture Ministarstva kulture i prosvjete dostavljati
podatke i izvješća o svom radu, te na drugi način omogućavati uvid u rad.

Članak 4.

Namjenu i način korištenja nepokretnih spomenika kulture "A"
kategorije (spomenici kulture svjetskog i nacionalnog značaja), bez obzira
na vlasništvo, utvrđuje Ministarstvo kulture i prosvjete na prijedlog svog
Zavoda za zaštitu spomenika kulture, a po prethodno pribavljenom mišljenju
nadležnog zavoda za zaštitu spomenika kulture.

Članak 5.

Radi uspješnijeg obavljanja stručnog rada na zaštiti spomenika kulture,
Ministarstvo kulture i prosvjete, može za područja pojedinih općina, gradova
i županija osnivati posebne urede za zaštitu spomenika kulture, kao ispostave
zavoda za zaštitu spomenika kulture, kao i restauratorske radionice.

Članak 6.

Vijeće za knjižnice Hrvatske ima predsjednika i osam članova. Predsjednika
i dva člana imenuje Sabor Republike Hrvatske. Dva člana imenuje ministar
kulture i prosvjete. Po jednog člana imenuju:

- ministar znanosti i tehnologije,

- Nacionalna i sveučilišna knjižnica u Zagrebu,

- Hrvatsko bibliotekarsko društvo, te

- Zajednica hrvatskih sveučilišta. Predsjednik i članovi Vijeća za knjižnice
Hrvatske imenuju se na četiri godine.

Članak 7.

Odredbe članka 1. stvaka 1. i 2. ovoga Zakona ne primjenjuju se na Gradski
zavod za zaštitu i obnovu spomenika kulture i prirode, Zagreb.

Članak 8.

Stupanjem na snagu ovoga Zakona prestaju važiti odredbe Zakona o zaštiti
spomenika kulture ("Narodne novine", br. 7/67. - pročišćeni tekst,
13/67., 47/86., 47/88. i 19/91.), Zakona o bibliotečnoj djelatnosti i bibliotekama
("Narodne novine", br. 25/73. i 47/86.), te Zakona o muzejskoj
djelatnosti ("Narodne novine", br. 12/77. i 47/88.), kojima se
uređuju pitanja imenovanja i razrješenja ravnatelja, upravljanja i rukovođenja
zavodima za zaštitu spomenika kulture, bibliotekama i muzejima, te imenovanja
i sastava Vijeća za knjižnice Hrvatske. Stupanjem na snagu ovoga Zakona,
u svim odredbama Zakona o zaštiti spomenika kulture riječi: "Savjet
za zaštitu spomenika kulture Hrvatske", zamjenjuju se rije;ima: "Vijeće
za zaštitu spomenika kulture Hrvatske", a u svim odredbama Zakona
o muzejskoj djelatnosti riječi: "Muzejski savjet Hrvatske", zamjenjuju
se riječima: "Muzejsko vijeće Hrvatske".

Članak 9.

Stupanjem na snagu ovoga Zakona prestaje vrijediti Uredba o uređivanju
određenih pitanja u obavljanju zaštite spomenika kulture, knjižničarske
i muzejske djelatnosti ("Narodne novine". br. 49/92.)

Članak 10.

Ovaj Zakon stupa na snagu osmoga dana od dana objave u "Narodnim
novinama".

Klasa: 612-08/93-01/05

Zagreb, 7. listopada 1993.

ZASTUPNIČKI DOM SABORA REPUBLIKE HRVATSKE

Predsjednik Zastupnićkog doma Sabora

**Stjepan Mesić, v. r.**

Zakon, NN 96/1993-1880